[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraNov 24, 20212 min read"}, {"text_idx": "#000006", "text": "*For English review, see language toggle switch on top of page*"}, {"text_idx": "#000008", "text": "Dwi\u2019n siw\u0302r fod yr awdur, Casia Wiliam, wedi teimlo \u2019chydig o bwysau tro \u2019ma wrth fynd ati i ysgrifennu dilyniant i Sw Sara Mai, yn enwedig o ystyried llwyddiant ysgubol y gwreiddiol, aeth ymlaen i ennill Gwobr Tir na n-Og 2021. Nid gwaith hawdd ydi curo hynny!"}, {"text_idx": "#000009", "text": "Dwi\u2019n meddwl ei bod hi\u2019n bendant wedi cadw\u2019r safon, ac mi wnes i fwynhau\u2019r ail nofel cymaint os nad mwy na\u2019i rhagflaenydd. Mae\u2019r cynhwysion wnaeth Sw Sara Mai mor boblogaidd i gyd yno, ond erbyn hyn, rydym yn fwy cyfarwydd a\u0302\u2019r cymeriadau hoffus, ac fe gawn ein cyflwyno i nifer o gymeriadau newydd hefyd."}, {"text_idx": "#000010", "text": "Cafodd y nofel gyntaf ei chanmol am gyflwyno prif gymeriad hil gymysg a hefyd am gynnwys peth trafodaeth am hiliaeth. Wrth gwrs, mae hyn yn beth da \u2013 mae angen i\u2019n llenyddiaeth adlewyrchu ein cymdeithas ni heddiw. I mi, llwyddiant y ddwy nofel ydi sut mae\u2019r pynciau hyn yn cael eu cyflwyno mor naturiol."}, {"text_idx": "#000011", "text": "Yn y stori gyntaf, roedd dyfodol y sw ei hun dan fygythiad, ond y tro hwn, fel awgryma\u2019r teitl, mae rhywun wedi dwyn neidr. Ond nid neidr gyffredin mo hon, o na, ond Peithon Albino Porffor prin. Bydd gofyn i Sara Mai droi\u2019n dditectif er mwyn datrys y dirgelwch mawr: \u2018pwy yw lleidr y neidr?\u2019 Wrth ddechrau ei hymchwiliad, daw nifer o\u2019i ffrindiau a\u2019i chydweithwyr o dan amheuaeth. Ai person diarth sydd ar fai neu oes \u2019na ddihiryn yn cuddio reit o dan ei thrwyn hi? Dim mwy o sboilars gen i!"}, {"text_idx": "#000012", "text": "Dwi\u2019n meddwl mai penderfyniad doeth oedd lleoli\u2019r stori mewn lle mor ddiddorol a\u0302 sw. Wedi\u2019r cyfan, mae\u2019r rhan fwyaf o bobl yn hoffi anifeiliaid, yn dydyn? Dwi\u2019n gwerthfawrogi\u2019r ffeithiau am wahanol anifeiliaid sy\u2019n cael eu sbrinclo yma ac acw. Mae\u2019n rhaid i mi gyfaddef nad oeddwn i \u2019rioed wedi clywed am pademelon gynt! Mae\u2019r anifeiliaid yn darparu cyfleoedd er mwyn cyflwyno pynciau megis colled, galar a pherthnasau mewn ffordd sensitif."}, {"text_idx": "#000013", "text": "Roeddwn i\u2019n hoffi sut mae\u2019r awdur wedi troi pethau ar eu pen gyda\u2019r nofel yma. Yn y nofel gyntaf, bu Sara Mai yn ddigalon gan fod rhywun wedi bod yn dweud pethau cas amdani. Y tro hwn, fe welwn nad ydi Sara Mai ei hun yn berffaith bob amser, ac mae hi\u2019n dysgu neges bwysig am fod yn garedig a pharchu eraill, hyd yn oed os oes ganddynt ymddangosiad neu ddiddordebau gwahanol."}, {"text_idx": "#000019", "text": "Nid ydym yn gyfrifol am gynnwys gwefannau allanol."}, {"text_idx": "#000021", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}]